VEGA præsenterer

**Sveriges bedst bevarede hemmelighed tryllebinder i Ideal Bar Live**

*I hjemlandet Sverige er han utrolig respekteret og afholdt, og flere af hans numre har udviklet sig til kultklassikere. Søndag den 17. november gennemstrømmer Oscar Danielsons varme, svenske visepop Ideal Bar Live.*

**Eftertænksomhed og sort humor iklædt lækker vokal**  
Singer/songwriteren og forfatteren [Oscar Danielson](http://www.oscardanielson.se/) er en af Sveriges bedst bevarede hemmeligheder. På trods af seks album, tre romaner og et utal af koncerter, er det store gennembrud undsluppet Danielson. Ikke desto mindre byder hans nærværende sange på svensk visepop af den ypperste slags.  
  
Med guitaren og Oscar Danielsons karismatiske og fløjlsbløde, varme vokal i centrum skabes lavmælt smukke, men også finurlige og humoristiske sange, der kan få selv den mest vinterfrosne københavner til at tø op. Danielsons tekster har en egen naiv tone, der dog er gennemsyret af ironi og tillige fyldt med pudsige observationer og barok sort humor.  
  
**Opsamlingsalbum med kultklassikere og radiohit**  
Seneste album fra sangerens hånd er opsamlingsalbummet *Fine år* (2012), der opsummerer Oscar Danielson produktioner fra 1996-2012. Herpå finder man blandt andet kulthittet "Schysst & populär", "Hallands floder" og ”High School Sweethearts”, som er Danielsons første radiohit i 15 år.

Udover sin egen sangproduktion har Oscar Daniel lavet musik til et utal af TV- og radioprogrammer, og sammen med Pierre Lindsjöö driver Danielson pladeselskabet Vesper Skivebolag, der blandt andre udgiver Skurk, Emma Nordenstam, Peter Lindberg og Oscar Danielson selv.  
  
At der er en intens og ekstremt stemningsfuld oplevelse i vente, når Oscar Danielson træder på scenen i Ideal Bar Live, kan man få et indtryk af via denne liveoptagelse af nummeret “[Besvärjelse](http://www.youtube.com/watch?v=kIryuDjGuR4)” fra Live Nyhetsmorgen på svensk TV4.  
  
**Fakta om koncerten**  
Oscar Danielson (SE)  
Søndag den 17. november kl. 21

Ideal Bar Live, Enghavevej 40, 1674 Kbh. V

120 kr. + gebyr

Forsalg via VEGAs hjemmeside og Billetnet.  
Læs mere om koncerten på <http://vega.dk/arrangementer/oscar-danielson-12740.html>.   
  
  
*For yderligere information kontakt venligst*  
Bettinal Balle  
PR-ansvarlig, VEGA  
[bb@vega.dk](mailto:bb@vega.dk) - 3326 0959